ฮั่งเส็งปิดพุ่ง 508.49 จุด ตามตลาดหุ้นจีน
ฮั่งเส็งปิดพุ่ง 508.49 จุด ตามตลาดหุ้นจีน
10 ก.ค. 2558

ดัชนีฮั่งเส็งตลาดหุ้นฮ่องกงปิดตลาดทะยานขึ้นในวันนี้ โดยดัชนีฮั่งเส็งพุ่งขึ้น 508.49 จุด หรือ 2.08% ปิดวันนี้ที่ 24,901.28 จุด โดยได้รับปัจจัยหนุนจากตลาดหุ้นจีนที่ปิดพุ่งขึ้น เนื่องจากมาตรการกระตุ้นตลาดของทางการจีนเริ่มปรากฏผลเป็นรูปธรรมแล้ว
ในช่วง 2 สัปดาห์ที่ผ่านมา ทั้งคณะกรรมการกำกับดูแลตลาดหลักทรัพย์จีนและธนาคารกลางจีน ต่างออกมาตรการใหม่ๆมาใช้อย่างต่อเนื่องเพื่อฟื้นตลาด และการดำเนินการเหล่านี้ก็ทำให้ผู้จัดการกองทุนรายใหญ่ๆเริ่มมีความมั่นใจในตลาดหุ้นจีนมากขึ้น
ล่าสุด ธนาคารกลางจีนได้อัดฉีดเม็ดเงิน 3.5 หมื่นล้านหยวน หรือ 5.7 พันล้านดอลลาร์ เข้าสู่ตลาดการเงิน ผ่านทางข้อตกลงซื้อพันธบัตรโดยมีสัญญาขายคืน (reverse repo) เพื่อบรรเทาภาวะขาดแคลนสภาพคล่อง ซึ่งถือเป็นครั้งที่ 5 นับตั้งแต่วันที่ 25 มิ.ย. ที่ธนาคารกลางจีนได้อัดฉีดเม็ดเงินเข้าสู่ตลาดโดยผ่านทางข้อตกลงซื้อคืนพันธบัตร
 